Torsdag eftermiddag blev en livløs mand hevet i land fra havnen i Skagen.

Nordjyllands Politi bekræfter, at en mand torsdag eftermiddag er blevet bjerget i havnen i Skagen. Manden blev fundet i vandet ved Pier 4. - Klokken 14.55 erklærede en læge på stedet manden for død, fortæller vagtchef ved Nordjyllands Politi, Henrik Beck, til TV2 Nord. Politiet har endnu ikke identificeret manden. - En mand fra et udenlandsk fartøj, som lægger til kaj i Skagen, har været meldt savnet siden i går, siger Henrik Beck. Politiet efterforsker lige nu, om der kan være tale om den savnede mand. Flere lokaler mener, at der er tale om den efterlyste mand fra det udenlandske fartøj, der ligger i umiddelbar nærhed af findestedet for den døde mand. Nordjyllands Politi oplyser, at der ikke kan være tale om den 55-årige mand, der tidligere torsdag morgen blev eftersøgt, efter at han var faldet over bord på sin fiskekutter nord for Hirtshals.